  Виталий Пронин Юкаменск Кык кечез куто Ёрос центрысь музейын «Кулига - кышкасьтэм староверъёслэн шаерзы» адӟытон усьтӥськиз.Та адӟытон уйпал ёросъёстӥ ортче, Юкаменске сое вайизы Кезысь шаертодонъя музейысь. Калыклы возьматӥське 134 экспонат: дӥськут, пудкук, пӧртэм аръёсысь туспуктэмъёс, юрт пушкын кутӥськись тӥрлык, староверъёс сярысь научной ужъёс, обросъёс но мукетъёсыз. Юкаменскысь музеен кивалтӥсь Надежда Шкляева пусйиз, Кез ёросысь Кулига черкогуртэ вуылыны ваньмызлэн луонлыкез ӧвӧл бере, та адӟытонэ пыраса, Юкаменск ёросын улӥсьёс кык кечез кутыны быгатозы: Кулигаен но тодматскозы, староверъёс сярысь но тодозы. Адӟытон ужалоз 15-тӥ ноябрёзь.Балезино Гидлы синмаськизы Ёросысь делегация бускельёссы доры Пермь улосэ вуылӥз.Балезино ёросысь кивалтӥсьёс, ёрос администрациысь гурт хозяйствоя управлениын но хозяйствоосын ужась специалистъёс Пермь улосысь «Русь» огазеяськонэ вуылӥзы но ужан амалъёсынызы тодматскизы. «Русь» огазеяськонысь фермаын пуктэмын туала куронъёслы тупась «Карусель» установка. Гидын 4 мурт ужа, соос 1 сюрс 200 скал кыско. Балезино ёросысь гурт хозяйствоя управлениысь валтӥсь зоотехник Людмила Баженова паймемын, таӵе ужан амал воксё выль луэ, Удмуртиысь сыӵезэ ӧм пумиталэ на, пе.Дэбес Йылол-сямъёсын тодматско Кылем арня пумын Дэбес черкогуртын «Вашкала культураез, сям-йылолъёсты утён но азинтон» ужрад ортчиз.Дэбес ёросысь культура удысын ужасьёс дӥне куное вуылӥзы Кез, Балезино но Юкаменск ёросъёсысь кырӟаны-вераны яратӥсьёс. Дуно куноос интыын вал Удмурт Льӧм гуртысь «Льӧмпу сяська» но Удмурт кун университетысь «Важнин ключ» коллективъёс. Ужрад дыръя трос вераськизы удмурт йылолъёс сярысь. Пыктыдур гуртысь культурая юртын ужась Мария Шихова пусйиз, вашкала йылол-сямъёс арысь аре ышо, соосты быгатэмъя утёно, адӟем кароно алнашъёслэсь. Сюан ортчытон сямзэс отын возё на. Ужрад йылпумъяськиз эктонэн.Шаркан Сильшуре уг ветлы машина Ёросысь Сильшур гуртэ нӧд куазен тракторен сяна уд вуы.Та гурт Ӟузя гуртлэсь 8 иськемын луэ. Сильшурын 39 улӥсез, 11 пенсионеръёс, школаын дышетскисьёс 5 кузя. Нылпиосты школа автобус уг нуллы. Гуртын вань на фермазы. Сюро таза пудозы 150 йыр, со пӧлысь 90-эз - кысконо скалъёс. Куазь зоро улэмен, туэ пудо сиён ӧз дасялэ, фермазэс мукет гуртэ выжтозы, пе. Берло дыре гуртоос доры Ӟузяысь трактор гинэ ветлылӥз. Калык бугыртӥськемын, фермазэс ке быдтӥзы, соос дӥне сюрес лэсьтозы на меда?Каракулино Куное - колхозэ Ёросысь гурт хозяйствоосын кивалтӥсьёс но специалистъёс «Вормонлы 40 ар» хозяйствое люкаськылӥзы.Бусы ужъёс йылпумъяськем бере гурт удысын ужасьёс нырысьсэ огазе вуизы. Гурт хозяйствоосын кивалтӥсьёс ёрос кузёос азьын ӝутӥзы тужгес сюлмаськытӥсь ужпумъёсты - уждун тырон но кадръёсты дасян. Пичи уждунлы луыса тросэз егитъёс гуртысь пегӟо. Ӝӧк сьӧрын пӧртэм ужпумъёсты эскеремзы бере кивалтӥсьёс вуылӥзы Черново бригадаын лэсьтӥськись фермаез учкыны. Ужрад йылпумъяськем бере люкаськемъёс огымысь кадь веразы: таӵе пумиськонъёсты ӵемгес ортчытъяно.Алнаш Эшъясько егитъёс Та нуналъёсы Алнаш черкогуртэ люкаськизы шаерысьтымы 14-17 аресъем егитъёс.«Вамышъяськом ӵошен» лагерь арня ӵоже ужалоз. Сое ортчытыны юрттэ шаерысьтымы егитъёслэн «Вместе» огазеяськонзы. Туннэ нуналлы Алнашын уло 10-лэсь уно выжы калыкъёс, тужгес трос удмуртъёс, ӟучъёс, поръёс но бигеръёс. Егитъёс арня ӵоже выжы калыкъёслэн улэм-вылэменызы, йылол-сямъёсынызы тодматскозы, нуналлы быдэ пӧртэм гуртъёсы поталозы, соос понна мастер-классъёс но шулдыръяськон ӝытъёс радъяськозы.Можга Сэзь Кираос Можгаысь шаертодонъя музейын «Мон, семьяе но городмы» шудон ортчиз.Визь сынанъя шудонэ 13 нылпи сад пыриськиз, со сӥземын вал Можга городлы 180 ар но Быдӟым Вормонлы 70 ар тырмонлы. Покчи нылпиос та ужрадэ пыриськизы анай-атаенызы, песянай-песятаенызы. Командаос пӧлын вормиз 22 номеро нылпи сад. Нимаз пиналъёс пӧлын городзы сярысь котькинлэсь трос тодо Кираос: 8-тӥ нылпи садысь Ларионова но 5-тӥ нылпи садысь Кузнецова.Якшур-Бӧдья Поръёсты паймытӥзы Кылем арня пумын Йошкар-Ола городын ортчиз «Пор дӥськутлэн ӧтчаськонэз» 8-тӥ улосвыл фестиваль.Ужрадэ пыриськизы Россиысь 9 улосысь мунё лэсьтӥсьёс. Удмуртилэсь данзэ утиз 5 коллектив, соос пӧлын Якшур-Бӧдьяысь киужъёсъя центрысь методистъёс. Соос мунёосты дӥсязы пӧртэм выжы калыкъёслэн дӥсенызы. Дипломъёсын пусъемын кибашлыос Людмила Щинова, Мария Тронина но Ольга Перевощикова.Дасяз Валентина Емельянова Теги: ёросъёс иворъёс  